Pimestiku pronkskirves  Üks haruldasemaid  Eestist leitud pronksiaegseid metallesemeid on reljeefsete kaunistustega õõskirves Vaivara lähedalt Pimestikult, mis dateeritakse I a. tuh. esimesse poolde e.Kr. Kirve ornamendis on olemas nii Kesk-Rootsi Mälari tüüpi kirvestele iseloomulikud motiivid (horisontaalsed ja vertikaalsed liistud õõnesosal - putkel) kui ka tänapäeva Kesk-Venemaa, Kaama jõgikonna pronkskirvestele omane siksakjoon. Kuna selliseid kirveid on teada ainult mõned eksemplarid Baltikumist ja üks Valgevenest, arvatakse, et tegemist võiks olla  kohapeal väljakujunenud ja valmistatud tüübiga. Kirves leiti juhuslikult 1939. aastal kõrgelt paekaldalt Mummasaare talu põllult. Leiu iseloom ei ole päris selge. Hiljem kohapeal läbiviidud proovikaevamistel avastatud koldealus näib osutavat asulakohale.